Komisijos reglamentas (EB) Nr. 1780/2003
2003 m. spalio 10 d.
iš dalies pakeičiantis Reglamentą (EB) Nr. 2366/98, nustatantį išsamias pagalbos sistemos alyvuogių aliejaus gamybai taikymo taisykles 1998/99-2003/04 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. liepos 20 d. Tarybos reglamentą (EB) Nr. 1638/98, iš dalies pakeičiantį Reglamentą Nr. 136/66/EEB dėl bendro aliejų ir riebalų rinkos organizavimo [1], su pakeitimais, padarytais Reglamentu (EB) Nr. 1513/2001 [2], ypač į jo 2 straipsnio 4 dalį,
kadangi:
(1) Reglamento (EB) Nr. 1638/98 2 straipsnio 1 dalyje numatytas Geografinės informacinės sistemos (GIS) kūrimas, siekiant pagerinti informaciją apie alyvuogių aliejaus gamybą atskirų gamintojų lygmenyje ir šios gamybos patikrinimus. Reglamento (EB) Nr. 1638/98 2a straipsnyje numatyta, kad nuo 2003 m. lapkričio 1 d. alyvmedžiai ir atitinkami plotai, apie kurių buvimą nėra duomenų pagal minėto reglamento 2 straipsnį įsteigtoje alyvuogių auginimo GIS, negali būti pagalbos, mokėtinos alyvuogių augintojams pagal bendrą aliejų ir riebalų rinkos organizavimą, pagrindu.
(2) Komisijos reglamento (EB) Nr. 2366/98 [3] su paskutiniais pakeitimais, padarytais Reglamentu (EB) Nr. 2383/2002 [4], 23-26 straipsniuose nustatytos alyvuogių auginimo GIS taikymo taisyklės ir sąlygoms, kuriomis GIS kūrimas laikomas užbaigtu regioniniu arba nacionaliniu lygiu.
(3) Ypač, Reglamento (EB) Nr. 2366/98 26 straipsnio 3 dalies trečioje pastraipoje nustatyta tvarka, kuria vadovaudamasi Komisija nusprendžia, ar, remiantis iš atitinkamos valstybės narės gauta ataskaita, alyvuogių auginimo GIS yra užbaigta. Atsižvelgiant į tai, kad GIS kūrimas turi tapti privalomu reikalavimu, norint gauti pagalbą alyvuogių aliejaus gamybai, ir siekiant supaprastinti administracines procedūras tam, kad GIS būtų galima naudoti greitai ir veiksmingai, reikėtų panaikinti reikalavimą laikytis minėtos tvarkos.
(4) Tačiau reikėtų išlaikyti valstybių narių prievolę informuoti Komisiją apie priemones, kurių buvo imtasi kuriant alyvuogių auginimo GIS ir apie jos užbaigimą.
(5) Todėl reikėtų iš dalies pakeisti Reglamento (EB) Nr. 2366/98 26 straipsnio 3 dalį.
(6) Šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2366/98 26 straipsnio 3 dalis pakeičiama taip:
"3. Valstybės narės informuoja Komisiją apie nacionalines priemones, kurių buvo imtasi pagal 23-26 straipsnius, ir apie alyvuogių aliejaus GIS užbaigimą valstybės narės lygiu arba, atitinkamai, regiono lygiu."
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 10 d.